KOMISIJAS REGULA (ES) 2022/93

(2022. gada 20. janvāris),

ar ko attiecībā uz akrinatrīna, fluvalināta, folpeta, fozetila, izofetamīda, Pepino mozaīkas vīrusa (ES celms, mazāk agresīvais izolāts Abp1), Pepino mozaīkas vīrusa (celms CH2, mazāk agresīvais izolāts Abp2), spinetorāma un spirotetramāta maksimālajiem atlieku līmeņiem noteiktos produktos vai uz tiem groza Eiropas Parlamenta un Padomes Regulas (EK) Nr. 396/2005 II, III un IV pielikumu

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes Regulu (EK) Nr. 396/2005 (2005. gada 23. februāris), ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (1), un jo īpaši tās 5. panta 1. punktu un 14. panta 1. punkta a) apakšpunktu,

tā kā:

(1) Akrinatrīna, fluvalināta, folpeta, izofetamīda, spinetorāma un spirotetramāta maksimālie atlieku līmeņi (MAL) tika noteikti Regulas (EK) Nr. 396/2005 II pielikumā. Fozetila MAL ir noteikti minētās regulas III pielikuma A daļā. Attiecībā uz Pepino mozaīkas vīrusu (ES celms, mazāk agresīvais izolāts Abp1) un Pepino mozaīkas vīrusu (celms CH2, mazāk agresīvais izolāts Abp2) Regulā (EK) Nr. 396/2005 konkrēti MAL netika noteikti, un šīs vielas netika iekļautas minētās regulas IV pielikumā, tāpēc uz tām attiecas minētās regulas 18. panta 1. punkta b) apakšpunktā noteiktā sākotnējā vērtība, proti, 0,01 mg/kg.

(2) Saistībā ar procedūru, kurā piešķir atļauju darbīgo vielu akrinatrīnu saturoša augu aizsardzības līdzekļa izmantošanai uz persikiem un dārzeņpipariem/papriku, saskaņā ar Regulas (EK) Nr. 396/2005 6. panta 1. punktu tika iesniegts pieteikums grozīt spēkā esošos MAL.

(3) Kas attiecas uz fluvalinātu, šāds pieteikums tika iesniegts par tā izmantošanu tomātiem un arbūziem. Kas attiecas uz folpetu, šāds pieteikums tika iesniegts par tā izmantošanu miežiem, auzām, un rudziem. Kas attiecas uz fozetilu, šāds pieteikums tika iesniegts par tā izmantošanu citroniem, laimiem, mandarīniem un “zāļu tējām no lapām un garšaugiem” pēc kālija fosfonātu lietošanas. Kas attiecas uz izofetamīdu, šāds pieteikums tika iesniegts attiecībā uz ogām uz dzinumiem. Kas attiecas uz spinetorāmu, šāds pieteikums tika iesniegts attiecībā uz anakampserām. Attiecībā uz spirotetramātu šāds pieteikums tika iesniegts attiecībā uz puraviem, lielajiem loksīpoliem un Velsas sīpoliem un medu un citiem biškopības produktiem.

(4) Attiecīgās dalībvalstis novērtēja minētos pieteikumus saskaņā ar Regulas (EK) Nr. 396/2005 8. pantu un pārsūtīja Komisijai novērtēšanas ziņojumus.

(5) Eiropas Pārtikas nekaitīguma iestāde (“Iestāde”) pieteikumus un novērtēšanas ziņojumus novērtēja, īpaši izskatot riskus patērētājam un attiecīgos gadījumos dzīvniekiem, un sniedza pamatotus atzinumus par ierosinātajiem MAL (2). Iestāde minētos atzinumus nosūtīja pieteikumu iesniedzējiem, Komisijai un dalībvalstīm un tos publiskoja.

(6) Attiecībā uz spinetorāmu anakampserās Iestāde pieteikumu novērtēja, lai noteiktu MAL salātiem, un sniedza pamatotu atzinumu par ierosināto MAL (3). Šajā sakarā Iestāde novērtēja atlieku noteikšanas izmēģinājumus saistībā ar labu lauksaimniecības praksi (LLP), kas veikti salātiem, kā rezultātā tika ierosināts MAL 4 mg/kg. Saskaņā ar spēkā esošajām ES pamatnostādnēm par MAL ekstrapolāciju (4) attiecībā uz salātiem noteikto MAL ir lietderīgi anakampserām noteikt MAL 4 mg/kg.

(7) Attiecībā uz visiem pārējiem pieteikumiem Iestāde secināja, ka visas prasības par datiem ir izpildītas un, balstoties uz patērētāju eksponētības novērtējumu, kas sagatavots par 27 konkrētām Eiropas patērētāju grupām, pieteikumu iesniedzēju pieprasītie MAL grozījumi patērētāju drošības ziņā ir pieņemami. Iestāde ņēma vērā jaunākos datus par minēto vielu toksikoloģiskajām īpašībām. Ne mūžilga eksponētība šīm vielām, kas rodas, uzturā lietojot visus pārtikas produktus, kuros varētu būt šīs vielas, ne īslaicīga eksponētība, kas rodas, uzturā lietojot daudz attiecīgo produktu, neliecina par risku pārsniegt pieņemamo diennakts devu vai akūto references devu.

(8) Saistībā ar zema riska darbīgo vielu Pepino mozaīkas vīrusa (ES celms, mazāk agresīvais izolāts Abp1) un Pepino mozaīkas vīrusa (celms CH2, mazāk agresīvais izolāts Abp2) apstiprināšanu saskaņā ar Eiropas Parlamenta un Padomes Regulas (EK) Nr. 1107/2009 (5) 8. panta 1. punkta g) apakšpunktu kopsavilkuma dokumentācijā tika iekļauti MAL pieteikumi, kuri pamato Savienības LLP atbilstošus reprezentatīvus lietojumus uz tomātiem. Šos pieteikumus attiecīgā dalībvalsts novērtēja saskaņā ar minētās regulas 11. panta 2. punktu. Iestāde novērtēja pieteikumus un sniedza šīs darbīgās vielas saturošu pesticīdu riska novērtējuma zinātniskās recenzijas secinājumu (6). Šajā sakarā Iestāde neuzskatīja par vajadzīgu minētajām vielām noteikt atsauces vērtības un ieteica Pepino mozaīkas vīrusu (ES celms, mazāk agresīvais izolāts Abp1) un Pepino mozaīkas vīrusu (celms CH2, mazāk agresīvais izolāts Abp2) iekļaut Regulas (EK) Nr. 396/2005 IV pielikumā.

(9) Balstoties uz Iestādes sniegtajiem pamatotajiem atzinumiem un secinājumu un ņemot vērā ar izskatāmo jautājumu saistītos faktorus, attiecīgie MAL grozījumi atbilst Regulas (EK) Nr. 396/2005 14. panta 2. punkta prasībām.

(10) Tāpēc Regula (EK) Nr. 396/2005 būtu attiecīgi jāgroza.

(11) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants Regulas (EK) Nr. 396/2005 II, III un IV pielikumu groza saskaņā ar šīs regulas pielikumu.

2. pants Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2022. gada 20. janvārī Komisijas vārdā – priekšsēdētāja Ursula VON DER LEYEN

(1) OV L 70, 16.3.2005., 1. lpp.

(2) Tiešsaistē pieejamie EFSA zinātniskie ziņojumi: http://www.efsa.europa.eu:

Reasoned opinion on the modification of the existing maximum residue level for acrinathrin in peaches and sweet peppers. EFSA Journal 2021; 19(7):6681;

Reasoned opinion on the modification of the existing maximum residue levels for tau-fluvalinate in tomatoes and watermelons. EFSA Journal 2021; 19(6):6646;

Reasoned opinion on the modification of the existing maximum residue levels for folpet in barley, oat, rye and wheat. EFSA Journal 2021;19(5):6578;

Reasoned opinion on the modification of the existing MRLs for potassium phosphonates in lemons, limes and mandarins and in herbal infusions from leaves and herbs. EFSA Journal 2021; 19(6):6673;

Reasoned opinion on the modification of the existing maximum residue levels for isofetamid in raspberries, blackberries and dewberries. EFSA Journal 2021; 19(6):6677;

Reasoned opinion on the modification of the existing maximum residue levels for spirotetramat in leeks, spring onions and honey. EFSA Journal 2021; 19(3):6517.

(3) Reasoned opinion on the review of the existing maximum residue levels for spinetoram according to Article 12 of Regulation (EC) No 396/2005. EFSA Journal 2020; 18(1):5997.

(4) Technical guidelines on data requirements for setting maximum residue levels, comparability of residue trials and extrapolation of residue data on products from plant and animal origin (SANTE/2019/12752).

(5) Eiropas Parlamenta un Padomes Regula (EK) Nr. 1107/2009 (2009. gada 21. oktobris) par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (OV L 309, 24.11.2009., 1. lpp.).

(6) Conclusion on the peer review of the pesticide risk assessment of the active substances Pepino Mosaic Virus, EU strain, mild isolate Abp1 and Pepino Mosaic Virus, CH2 strain, mild isolate Abp2. EFSA Journal 2021;19(1):6388.